জাতীয় গণতান্ত্রিক ফ্রন্ট (বাংলাদেশ)

**জাতীয় গণতান্ত্রিক ফ্রন্ট** (ইংরেজি : National Democratic Front, সংক্ষেপে: **এনডিএফ)** হলো একটি বাংলাদেশি বহুদলীয় রাজনৈতিক জোট যা জাতীয় পার্টি (মঞ্জু) এবং জাতীয় পার্টি (এরশাদ) একাংশের নেতৃত্বে রয়েছে। এটি ২০২৬ সালের সাধারণ নির্বাচনের আগে, ৮ ডিসেম্বর ২০২৫ সালে প্রতিষ্ঠিত হয়।

## পটভূমি
১৯৭১ সালে বাংলাদেশের স্বাধীনতার পর দেশটি রাজনৈতিক অস্থিতিশীলতায় নিমজ্জিত হয়, যার চূড়ান্ত পরিণতি ছিল ১৫ আগস্ট ১৯৭৫-এর অভ্যুত্থান, যা দেশে ধারাবাহিক অভ্যুত্থান ও পাল্টা অভ্যুত্থানের সূচনা করে। এরই ধারাবাহিকতায়, হুসেইন মুহাম্মদ এরশাদ ১৯৮২ সালের সামরিক অভ্যুত্থানের মাধ্যমে ক্ষমতা দখল করেন। পরবর্তীতে তিনি রাষ্ট্রপতির দায়িত্ব গ্রহণ করেন এবং বিভিন্ন রাজনৈতিক উদ্যোগের পর ১৯৮৬ সালে জাতীয় পার্টি প্রতিষ্ঠিত হয়। অন্যান্য দলের সদস্য এবং নাগরিক সমাজের বিশিষ্ট ব্যক্তিরা শাসক দলের অংশ হন, যাদের মধ্যে আনিসুল ইসলাম মাহমুদ, আনোয়ার হোসেন মঞ্জু, রুহুল আমিন হাওলাদার প্রমুখ অন্যতম। আনিসুল এবং রুহুল আমিন প্রাথমিকভাবে বাংলাদেশ জাতীয়তাবাদী দলের (বিএনপি) সদস্য ছিলেন, যা ছিল জিয়াউর রহমানের দল, যিনি এরশাদের মতোই এর আগে একটি সামরিক অভ্যুত্থানের মাধ্যমে ক্ষমতায় এসেছিলেন। মঞ্জু, তৎকালীন *[[দৈনিক ইত্তেফাক|ইত্তেফাক]]* পত্রিকার সম্পাদক, ছিলেন মানিক মিয়ার পুত্র, যিনি বাঙালি জাতীয়তাবাদী সংগ্রামের অন্যতম প্রধান সাংবাদিক নেতা ছিলেন। আনিসুল এবং মঞ্জু উভয়ই এরশাদের মন্ত্রিসভায় জ্যেষ্ঠ মন্ত্রীর দায়িত্ব পালন করেন। তবে ক্রমাগত বিক্ষোভের মুখে, ১৯৯০ সালে এরশাদ সরকারের পতন ঘটে। পরবর্তীতে বাংলাদেশ পুনরায় সংসদীয় ব্যবস্থায় ফিরে আসে।

স্বৈরশাসক হিসেবে এরশাদের পতন হলেও, পরবর্তী তিন দশক ধরে তার দল দেশের রাজনীতিতে "কিংমেকার" বা সরকার গঠনের নিয়ামক হিসেবে গুরুত্বপূর্ণ অবস্থান ধরে রাখে। জুন ১৯৯৬ সালের সাধারণ নির্বাচনের পর, যখন দেশের স্বাধীনতার নেতৃত্বদানকারী এবং শুরুর দিকের শাসক দল আওয়ামী লীগ একক সংখ্যাগরিষ্ঠতা অর্জনে ব্যর্থ হয়, তখন দলের সভানেত্রী শেখ হাসিনা জাতীয় পার্টির সমর্থনে সরকার গঠন করতে সক্ষম হন। দলের তৎকালীন মহাসচিব মঞ্জু কারাগারে থাকা এরশাদকে আওয়ামী লীগ সরকারকে সমর্থন দেওয়ার ব্যাপারে রাজি করাতে সবচেয়ে গুরুত্বপূর্ণ ভূমিকা পালন করেছিলেন। পরে, ২০০১ সালের সাধারণ নির্বাচনের আগে, যখন এরশাদ হাসিনা সরকারের ওপর থেকে সমর্থন প্রত্যাহার করে বিএনপি-নেতৃত্বাধীন ডানপন্থী ৪-দলীয় জোটে যোগ দেন, তখন মঞ্জুর নেতৃত্বে জাতীয় পার্টির তুলনামূলক বামপন্থী ও ধর্মনিরপেক্ষ অংশটি মূল দল থেকে বেরিয়ে আসে এবং আওয়ামী লীগ সরকারের সমর্থনে অটল থাকে, যা সরকারের পতন ঠেকায়। জাতীয় পার্টির (মঞ্জু) গঠন ছিল দলটির প্রথম বড় ধরনের বিভক্তি, যার পরে দলটি বহুবার বিভক্ত হয়েছে। অনেক রাজনৈতিক বিশ্লেষকের মতে, এটি বাংলাদেশের অন্যতম শীর্ষ রাজনৈতিক দল (যদি শীর্ষ দল না-ও হয়) যা বারবার "ব্র্যাকেটবন্দী" হয়েছে এবং প্রতিটি বিভক্তি দলটিকে ক্রমান্বয়ে দুর্বল করেছে।

২০০১ সালে, এরশাদ শেষ পর্যন্ত আলাদাভাবে ইসলামী জাতীয় ঐক্যফ্রন্ট গঠন করেন, কিন্তু নির্বাচনে তখন পর্যন্ত সবচেয়ে খারাপ ফলাফল করেন। ২০০৬-২০০৮ সালের রাজনৈতিক সংকটের পর, ফখরুদ্দীন-নেতৃত্বাধীন তত্ত্বাবধায়ক সরকারের সময় দলের ভেতরে আনিসুলের ভূমিকা তার এবং এরশাদের সম্পর্কের অবনতি ঘটায় এবং মঞ্জু কিছু সময়ের জন্য রাজনীতিতে নিষ্ক্রিয় হয়ে পড়েন। ২০০৮ সালের সাধারণ নির্বাচনে, এরশাদের জাতীয় পার্টি আওয়ামী লীগের সাথে মিলে মহাজোট গঠন করে এবং বিশাল বিজয় অর্জন করে, যা শেখ হাসিনার ১৬ বছরের শাসনের সূচনা করে। তার শাসনামলে ২০১৪, ২০১৮ এবং ২০২৪ সালে তিনটি বিতর্কিত নির্বাচন অনুষ্ঠিত হয়। এসব নির্বাচনে জাতীয় পার্টির অংশগ্রহণ তাদের জাতীয় সংসদে বিরোধী দলের ভূমিকা এনে দেয় এবং এই অবস্থানের জন্য দলের প্রতিপক্ষ ও বিশ্লেষকরা অভিযোগ করেন যে তারা হাসিনার ক্রমবর্ধমান কর্তৃত্ববাদী শাসনকে বৈধতা দিয়েছে। ২০১৪ সালের পর মঞ্জুর জাতীয় পার্টি (জেপি) আওয়ামী লীগ-নেতৃত্বাধীন বামপন্থী ১৪-দলীয় জোটে যোগ দেয়। ২০১৯ সালে এরশাদের মৃত্যুর পর, তার দলে জি এম কাদের এবং রওশন এরশাদের মধ্যে অভ্যন্তরীণ দ্বন্দ্ব দেখা দেয়, যেখানে আনিসুল বিভিন্ন সময়ে পক্ষ পরিবর্তন করেন। ২০২৪ সালের জুলাই বিপ্লবের ফলে হাসিনা যুগের অবসান ঘটে, যার পরে আওয়ামী লীগ ও এর সহযোগী সংগঠনগুলোর কার্যক্রম নিষিদ্ধ করা হয়। ১৪-দলীয় জোট, মহাজোট এবং আওয়ামী লীগ-সংশ্লিষ্ট অন্যান্য নতুন দলগুলো কার্যত অকার্যকর হয়ে পড়ে এবং জাতীয় রাজনীতির কোণঠাসা পরিস্থিতিতে জাতীয় পার্টির বিভিন্ন অংশ অস্তিত্ব সংকটে পড়ে।

## ইতিহাস
২০২৪ সালের জুলাই বিপ্লবে রক্তক্ষয়ী সংঘর্ষের পর, ৫ আগস্ট প্রধানমন্ত্রী শেখ হাসিনা পদত্যাগ করেন, যার মাধ্যমে তার দীর্ঘদিনের শাসনের অবসান ঘটে। সেনাপ্রধান ওয়াকার-উজ-জামান সংকট নিরসনে তখন ১৪-দলীয় জোট বাদে অন্যান্য রাজনৈতিক দলগুলোর সাথে বৈঠক করেন; প্রথমে তিনি নিজে এবং পরে হাসিনার পদত্যাগের মৌখিক ঘোষণার পর বঙ্গভবনে রাষ্ট্রপতি মোহাম্মদ সাহাবুদ্দিনের সাথে বৈঠকে বসেন। এই বৈঠকগুলোতে তৎকালীন সংসদের বিরোধীদলীয় নেতা ও উপনেতা জি এম কাদের এবং আনিসুল ইসলাম মাহমুদ, যারা জাতীয় পার্টির (এরশাদ) কাদের অংশের নেতা ছিলেন, তারাও উপস্থিত ছিলেন। তবে, পরবর্তীতে মুহাম্মদ ইউনূসকে প্রধান উপদেষ্টা করে গঠিত অন্তর্বর্তীকালীন সরকারের উদ্যোগে আয়োজিত বিভিন্ন সংলাপে জাতীয় পার্টিকে আর আমন্ত্রণ জানানো হয়নি। উপরন্তু, "স্বৈরাচারের দোসর" অভিযোগে দলটির জাতীয় কার্যালয়সহ সারাদেশে বিভিন্ন স্থাপনায় হামলা ও ভাঙচুর চালানো হয়। ২০২৫ সালে, কমিটির মেয়াদ উত্তীর্ণ হওয়ায় এবং দলকে শক্তিশালী করার লক্ষ্যে কাদের-নেতৃত্বাধীন অংশ জাতীয় কাউন্সিলের ঘোষণা দেয়, যা পরে স্থগিত করা হয় যখন আনিসুল এবং রুহুল আমিন হাওলাদারের নেতৃত্বাধীন একটি প্যানেল তার বিরুদ্ধে প্রতিদ্বন্দ্বিতার প্রস্তুতি নেয়। এই স্থগিতাদেশকে অবৈধ আখ্যা দিয়ে আনিসুল-হাওলাদার অংশ রওশন এরশাদের অংশের কিছু নেতার সাথে মিলে কাউন্সিল করে এবং একটি নতুন কমিটি গঠন করে, যেখানে তারা যথাক্রমে দলের চেয়ারম্যান ও মহাসচিব নির্বাচিত হন। তারা দলের বিভিন্ন অংশকে একত্রিত করার উদ্যোগ নেন, যা কাদের অংশ প্রত্যাখ্যান করে এবং নিজেদের "প্রকৃত" জাতীয় পার্টি ও নির্বাচনী প্রতীক লাঙ্গলের দাবিদার বলে ঘোষণা করে।

আনিসুল অংশের সূচিত দলের ঐক্য প্রক্রিয়ার অংশ হিসেবে নভেম্বরে আনোয়ার হোসেন মঞ্জুর জেপির সাথে একটি বহুদলীয় জোট গঠনের আলোচনা শুরু হয়। বিভিন্ন সংবাদমাধ্যমে জোটটির প্রাথমিক নাম জাতীয়তাবাদী গণতান্ত্রিক জোট হিসেবে প্রচারিত হয়েছিল। কয়েক দফা বৈঠকের পর, অবশেষে ২০২৫ সালের ৮ ডিসেম্বর ঢাকার গুলশানের একটি কনফারেন্স সেন্টারে 'জাতীয় গণতান্ত্রিক ফ্রন্ট (এনডিএফ)' নামে জোটটির আত্মপ্রকাশ ঘটে। যদিও ২০২৬ সালের জাতীয় নির্বাচনের ঠিক আগে এটি গঠিত হয়, ফ্রন্টের নেতারা দাবি করেন যে এটি কেবল নির্বাচনের কথা মাথায় রেখে নয় বরং একটি দীর্ঘমেয়াদী রাজনৈতিক জোট হিসেবে গঠিত হয়েছে। মঞ্জুকে ফ্রন্টের প্রধান উপদেষ্টা এবং আনিসুল ও হাওলাদারকে যথাক্রমে চেয়ারম্যান ও মুখপাত্র ঘোষণা করা হয়। লিখিত ঘোষণায় ফ্রন্টের সদস্য হিসেবে ২০টি দলের নাম উল্লেখ করা হলেও মৌখিকভাবে ১৮টি দলের কথা বলা হয়, যার মধ্যে ছয়টি দল বাংলাদেশ নির্বাচন কমিশনে নিবন্ধিত বলে জানানো হয়। ফ্রন্ট গঠনের আলোচনায় অংশ নেওয়া কিছু রাজনৈতিক দল অনুপস্থিত ছিল এবং জোটে সদস্য দলের প্রকৃত সংখ্যা নিয়ে কিছুটা ধোঁয়াশা সৃষ্টি হয়। জাপা ও জেপি ছাড়াও ফ্রন্টের উল্লেখযোগ্য সদস্যদের মধ্যে রয়েছে ইলিয়াস কাঞ্চনের জনতা পার্টি বাংলাদেশ (জেপিবি), নাজমুল হুদার তৃণমূল বিএনপি, মহসীন রশীদের নেতৃত্বাধীন বাংলাদেশ মুসলিম লীগ, বাংলাদেশ জাতীয়তাবাদী আন্দোলন (বিএনএম) ইত্যাদি। তাদের মধ্যে, জেপিবির ভারপ্রাপ্ত সভাপতি এবং সাবেক জাপা নেতা গোলাম সারোয়ার মিলনকে ফ্রন্টের প্রধান সমন্বয়ক নিয়োগ করা হয়।

জোটটি ২০২৫ সালের ২৩ ডিসেম্বর সদস্য দলগুলোর শীর্ষ নেতাদের আসনসহ ৩০০টি আসনের মধ্যে ১১৯টিতে প্রার্থীর নাম ঘোষণা করে।

## সদস্য দলসমূহ

## মতাদর্শ ও উদ্দেশ্য

## প্রতিক্রিয়া

## আরও দেখুন
* গণতান্ত্রিক সংস্কার জোট
* মহাজোট (বাংলাদেশ)
* সমমনা বারো দলীয় জোট
* ২০ দলীয় জোট
* জাতীয় পার্টি (দ্ব্যর্থতা নিরসন)
* ছাত্র–জনতার অভ্যুত্থান পরবর্তী ঘটনাবলি

## টীকা

## তথ্যসূত্র

বিষয়শ্রেণী:জাতীয় পার্টি
বিষয়শ্রেণী:২০২৫-এ বাংলাদেশে প্রতিষ্ঠিত
বিষয়শ্রেণী:২০২৫-এ প্রতিষ্ঠিত রাজনৈতিক দল
বিষয়শ্রেণী:বাংলাদেশে রাজনৈতিক দলের জোট